*Membranipora membranacea*, colonia bryozoi ad thallum algae adhaerens
**Bryozoa** sunt animalia aquatica, fere semper composita, colonias scilicet coniunctorum membrorum efformantes. Quae membra zooides dicuntur, utpote animalibus similia, sed quae animalia strictissimo sensu dici nequeunt. Corpus uniuscuiusque zooidis e polypide organa fere omnia, inter quae lophophorum, continente et cystide, quasi sacco (nonnumquam cum exosceleto) polypidem circumcingente, constat; zooides autem funiculo connectuntur. In taxinomia zoologica Bryozoa tamquam phylum habentur.

Numerus specierum Bryozoorum hodiernorum est 5869, fossilium autem circiter 15000.

Nomina
------

Nomen Bryozoorum, e vocabulis Graecis βρύον ‘muscus’ et ζῷον ‘animal’ compositum est. Aliud nomen, olim ad subdivisionem Bryozoorum referens, Ectoprocta scilicet, nunc pro synonymo Bryozoorum habetur, altera subdivisione, Entoproctis nempe, e Bryozois hodie exclusa. Polyzoa idem quod et Bryozoa sunt, sed nostris temporibus hoc nomen in usu amplius non est.

Nomina autem vernacula haud raro Latino significatu similia sunt, exempli gratia Anglicum *moss animals*, Theodiscum *Moostierchen*, Polonicum *mszywioły*.

Descriptio
----------

Schema coloniae *Cristatellae*, bryozoi phylactolaemati, cum quattuor zooidibus lophophoros protrudentibus
Colonia Bryozoorum, zoarium nuncupata, saepissime sessilis, ad conchas, algas vel alias res adhaeret; formas pervarias habere potest; e zoooeciis multis constat, quorum singula singulis zooidibus ad habitandum serviunt. Exosceletus frequenter e carbonate calcii constituitur. 

Zooides Bryozoorum minuta sunt, numquam 1 mm excedentes. Intra zoarium tum omnes zooides similes sunt, tum distingui possunt autozooides sese (et totam coloniam) enutrientes necnon heterozooides ad alias functiones destinati, ab autozooidibus nutriti. Lophophorus est corona tentaculorum, forma circulari vel soleae ferreae, qui e zoooecio trans orificium protrudi potest, reliquibus partibus corporis semper intra zoooecium remanentibus. Systema digestivum duas aperturas habet: os intra lophophorum invenitur, anus autem extra; unde et Ectoproctorum nomen.

Positio inter alia phyla, classificatio, exempla
------------------------------------------------

Bryozoa, Brachiopoda, et Phoronida lophophorum habent, quod cognationem eorum arctam demonstrat, unde et tria phyla haec in superphylum Lophophoratorum iunguntur. Phylum autem Bryozoorum in tres classes dividitur.

* Phylactolaemata, lophophorum in forma soleae ferreae atque epistoma (organum parvum os tegens, unde et eorum nomen) habentia.
* Stenolaemata, lophophorum circularem habentia, epistomate carentia, lophophoro contractionis epithelii coelomatis gratia protrudente, zooidibus tubuliformibus.
* Gymnolaemata, lophophorum circularem habentia, epistomate carentia, lophophoro contractionis parietis corporis gratia protrudente, zooidibus tum tumuliformibus, tum in forma capsellae.

* Cristatella mucedo, colonia bryozoi phylactolaemati*Cristatella mucedo*, colonia bryozoi phylactolaemati
* Archimedes, colonia bryozoi stenolaemati periodus Carboniferae*Archimedes*, colonia bryozoi stenolaemati periodus Carboniferae
* Flustra foliacea, colonia erecta bryozoi gymnolaemati*Flustra foliacea*, colonia erecta bryozoi gymnolaemati
* Reteporella grimaldii, colonia erecta bryozoi gymnolaemati*Reteporella grimaldii*, colonia erecta bryozoi gymnolaemati
* Eurystomella bilabiata, colonia bryozoi gymnolaemati ad petram adhaerens*Eurystomella bilabiata*, colonia bryozoi gymnolaemati ad petram adhaerens

Bibliographia
-------------

* J. S. Ryland (1970) *Bryozoans.* Londini: Hutchinson University Library.

Notae
-----

1. ↑  *Zooid*. In: C. T. Onions (ed. 1947), *The Shorter English Dictionary. Third Edition, revised with Addenda. Vol II, N–Z.* Oxonii: Clarendon Press.
2. ↑  Elisabetha Henrietta Hyman (1959) *The Invertebrates. Volume V: Smaller Coelomate Groups.* Neo-Eboraci–Londini–Toronti: McGraw-Hill.
3. ↑  G. Giribet & G. D. Edgecombe (2020) *The Invertebrate Tree of Life* (Princetoniae–Oxonii: Princeton University Press, ISBN 9780691170251).
4. ↑  Philippus E. Bock & Dionysius P. Gordon (2013) Phylum Bryozoa Ehrenberg, 1831. *Zootaxa* 3703 (1): 67–74.
5. ↑  Thomas F. Schwaha, Andreas N. Ostrovsky & Andreas Wanninger (2020) Key novelties in the evolution of the aquatic colonial phylum Bryozoa: evidence from soft body morphology. *Biological Reviews*, 95 (3): 696–729.
6. 1 2  J. S. Ryland (1970) *Bryozoans.* Londini: Hutchinson University Press. ISBN 0-09-103870-7